  Майя Бывальцева Удмуртиысь куасэн бызьылӥсь Лилия Васильева Казахстанысь Алматыын ортчись Дунневыл тол Универсиадаын 2-тӥ тулыспалэ классика амалэн нимаз спринтын азвесь медаль утӥз. Та ӵошатсконъёсын спортсменкамы куинь медаль басьтӥз ни — азьвылгес нимаз бызьылонъёсын со вормиз, пасьютын кыкетӥ луиз. Классика амалэн нимаз спринтын вормиз Россиысь Мария Давыденкова, куинетӥ луиз Казахстанысь Анна Стоян. Кунысьтымы мукетъёсыз спортсменкаос таӵе интыосын: Лали Кварацхелия — 4-тӥ, Анастасия Москаленко — 5-тӥ, Ксения Малёванная — 8-тӥ, Ольга Репницына — 9-тӥ. Пиос пӧлын та амалын ик улосчиосмы вормисьёс пӧлы ӧз шеде. Роман Тарасов сизьыметӥ луиз, нош Кирилл Вичужанин таяз ӵошатсконэ ӧз пыриськы. Вормиз Казахстанысь Иван Люфт, мукетъёсыз Россиысь куасэн бызьылӥсьёс таӵе интыосын: Владимир Фролов — 2-тӥ, Егор Березин — 3-тӥ, Юрий Гаврилов — 5-тӥ, Сергей Лытнев — 14-тӥ, Дмитрий Ростовцев — 15-тӥ. Куасэн бызьылӥсь студентъёслэн ӵошатскон радлыказы луозы на: 4-тӥ тулыспалэ командаен эркын амалэн спринт, 6-тӥ тулыспалэ эстафетаос, 7-тӥ но 8-тӥ тулыспалэ масс-стартъёс. Тодэ вайытом, Алматыын тол Универсиадае пырисько Удмуртиысь куинез куасэн бызьылӥсьёс, биатлонист но фигуртстка. 2-тӥ тулыспалэ биатлонист Александр Поварницын спринтын витетӥ луиз, нош Елизавета Туктамышева огназы нискылась нылъёс пӧлын ньылетӥ инты басьтӥз. Тегъёс: Спорт студентъёс Удмуртия Россия куасэнбызьылон Казахстан  